Tartu Linnavalitsuse pressiteade
15. jaanuar / Alates tänasest, 15. jaanuarist on linnaasutuse Tartu Sport abiga võimalik mitmel pool linnas suusatada.
Lisaks Tähtvere spordipargile ja dendropargile on nüüd võimalus linnas suusarõõme nautida ka Anne kanali ümber, Uus-Ihaste piiril Tartu tammikus ja Tartu Ülikooli linnaku väljal Ravila tänava ning Viljandi mnt vahel.
Rajameister Marti Viilu sõnul pole lumekiht veel piisavalt paks väga hea kvaliteediga rajaks, aga sõita saab. “Kui lumeolud lähiajal paranevad, saab ka suusajälg parema kvaliteedi,” ütles Viilu.
Sel aastal on Anne kanali suusaraja pikkus 2,7 km, Tartu tammiku ring 900 m ja Ravila-Viljandi mnt ring 1,8 km. Rajad on 3-4 m laiad ja võimaldavad sõita nii klassikalist kui ka vaba suusastiili.
Tartu linn hooldab linnas olevaid suusaradu läbi talve, kuniks looduslikud lumeolud seda vähegi võimaldavad.
Lisaks suusaradadele on linnas ka uisulaenutusega liuväljad Raekoja platsil, Laululaval ja Tamme staadionil. Heade jääolude korral loodab linn rajada uisuraja ka Anne kanalile.
Rutt Ernits-Sups
avalike suhete osakond
kommunikatsioonispetsialist
Tel:
Mob: 5554 0731